石鍾寺
作者：周弼
朝代：宋

paragraphs: 山前削成面，山後不露骨。
何人戀巢居，結屋寄突兀。
多風鎖寒殿，頻雨閉石窟。
筍透獅子傾，草蔽鴟吻沒。
髑髏串胡神，纓絡纏古佛。
熹燈影摧殘，槁柏香蓬馞。
丹葉夏猶在，綠樹暑未發。
坳徑鳴秋蛩，閑階起蒼鶻。
僧衣莓苔侵，齋鉢野菜掘。
梵庋止數卷，矧能備巾拂。
奔波道塗間，體倦神屢竭。
大險阨在前，醉夢魂恍惚。
信陋獲安處，不勝塵土汩。
經房晚棲禪，殆亦未易忽。
鐵鳳終日叫，心頗惡此物。
欲去欲住間，征帆已超越。